Poliačik, Martin, poslanec NR SR (2013-06-18):
Ďakujem, pán podpredseda. Vážené dámy, vážení páni, vážení hostia, počuli sme od právnikov dôvody, prečo dnes generálny prokurátor nemá byť volený. Počuli sme celú genézu toho príbehu, počuli sme jasné pomenovanie tých bodov, kedy niekto zlyhal, počuli sme, ako sa pomaly a plíživo mení podstata právneho štátu na Slovensku. A keď som tu dnes videl študentov a deti na balkóne, rozmýšľal som, akým obrazom, čím by sme mohli reálne zobraziť to, čo sa na Slovensku deje. A pozrel som sa na ten obrovský znak za nami, čo by na ňom malo byť po novom a napadol ma jeden tvor. Ten tvor by mal obrovské množstvo chápadiel, chápadlá, ktoré možno dočiahli až na pána poslanca Janiša, keď prišiel s Trnkom do parlamentu, možno dočiahli na pána poslanca vtedajšieho Sidora, ktorý neskôr vypovedal, že nemohol pri generálnom prokurátorovi hlasovať tak, ako chcel. Možno na ďalších poslancov, ktorí zahlasovali za pána Trnku napriek tomu, že verejne deklarovali niečo iné. Chápadlá, ktoré sa pomaly rozliezli do všetkých mocenských štruktúr tohto štátu. NKÚ, NBÚ, ešte nie sú, budú, Generálna prokuratúra, Najvyšší súd, Ústavný súd, vláda, polícia, všade. Hrubšie, tenšie, niektoré šteklia, niektoré škrtia, niektoré len držia za nohu, aby sa niekto nemohol pohnúť, ale rozlezené sú všade. Ten tvor by mal mať krídla. Krídla, pod ktoré niektoré svoje chápadielka prikryje, aby sa stali nedotknuteľné, nepotrestateľné, nevystopovateľné. Ten tvor by mal byť slepý, ale nie tak ako spravodlivosť, ktorá má rozhodovať len podľa toho, čo je správne. On je slepý kvôli tomu, že on nepozerá, či je niekto dobrý, alebo zlý. Pozerá len na to, či niekto sa dotýka jedného z jeho chápadielok, alebo nie. Tento tvor, hydra okrídlená a slepá, by mala byť na tom znaku, lebo to je tvor, ktorý bude oddnes symbolizovať právny štát na Slovensku. Tento tvor bude ovládať životy všetkých občanov tohto štátu. Už nepôjde o to, či je niekto v práve, alebo nie, pretože rovnako ako v prípade, o ktorom hovoril pred chvíľkou pán kolega Lipšic, alebo v prípadoch, o ktorých svedčia Biele vrany, už nepôjde o to, či je niekto v práve, alebo nie, už pôjde iba o to, či je uviazaný na jednom z tých chápadielok, alebo nie. Prezident tohto štátu sa stal jedným z tých chápadiel. Človek, ktorý má symbolizovať všetkých občanov a reprezentovať ich, sa stal jedným z chápadiel tejto hydry, okrídlenej a slepej. Prezident pošliapal to, na čo sme my všetci poslanci prisahali, sľubovali. Pošliapal najvyšší zákon tohto štátu a vy, páni kolegovia zo SMER-u, ste nedali možnosť Ústavnému súdu rozhodnúť o tom, či sa tak stalo, alebo nie. Preto môžem naďalej tvrdiť, že podľa mňa to tak bolo. Lebo vy ste jedinému orgánu, ktorý mohol povedať, či to tak bolo, alebo nie, znemožnili o tom rozhodnúť, keď ste neposunuli žalobu na prezidenta štátu na Ústavný súd. Na Ústavný súd boli podávané účelové podania niekoľko mesiacov po udalostiach, ktoré mali šetriť len preto, aby sa o Čentéšovi rozhodlo čo najneskôr. A potom boli podávané účelové námietky proti jednotlivým sudcom, aby bol Ústavný súd zablokovaný. A účelovo sa nerozhodovalo o niektorých veciach len preto, aby sa mohol generálny prokurátor nakoniec nasilu ísť voliť v Národnej rade Slovenskej republiky. Celá slovenská spoločnosť je prelezená touto hnilou hydrou s krídlami, a slepou, pri ktorej už nepôjde o to, čo je právo, pri ktorej najvyšším kritériom rozhodnutia bude len moc. Osemdesiaty deviaty rok znovu ostáva nepovšimnutý. Znovu zabúdame na to, prečo naši rodičia a starí rodičia a možno aj mnohí z vás stáli na námestiach. Stará komunistická klika sa dostáva naspäť k moci a definícia demokracie ako síce vlády väčšiny, ale tá, ktorá vždy má rešpektovať svoju vlastnú opozíciu a menšinu vo svojom štáte, je pošliapavaná. Je možné, že kolegovia zo SMER-u dnes nebudú musieť roztrhnúť jeden z týchto dvoch papierov, lebo ich predseda parlamentu vpustí do svojho traktu zadnými dverami. Je možné, že sa to stane, že si nakoniec generálneho prokurátora zvolia a budú si mädliť ručičky, ako to tomu Matovičovi ukázali, že obišli jeho transparenty. Ale to, že ostane znásilnený právny štát a že pre mnohých občanov tohto štátu sa symbolom stane slepá, okrídlená, mnohovrstevnatá hydra, ktorá škrtí právo v tomto štáte, ostane nezmeneným faktom.